**Hodnotenia a klasifikácie žiakov na KGŠM počas prerušenia vyučovania na školách – oznam pre rodičov a žiakov**

*Vážení rodičia, milí žiaci. Ministerstvo vydalo usmernenia (pre ZŠ aj SŠ) týkajúce sa hodnotenia a klasifikácie žiakov počas mimoriadnej situácie, kedy je prerušené vyučovanie na školách a vzdelávanie sa realizuje dištančnou formou. Usmernenia ministerstva nám ako škole niektoré veci predpísalo a v niektorých veciach ponechalo možnosť výberu. Na ich základe sme vypracovali nasledovné zásady klasifikácie a hodnotenia žiakov KGŠM platné od 6. 4. 2020. Je možné, že po novelizácii školského zákona, ktoré ministerstvo aktuálne pripravuje, budú tieto usmernenia upravené, resp. doplnené tak, aby boli i naďalej v súlade s platnými predpismi.*

**Zásady hodnotenia žiakov prímy až kvarty (vychádzajú zo smernice pre ZŠ):**

* **priebežné hodnotenie známkou** (= známkovanie v priebehu 2. polroka od 6. 4. 2020) **sa ruší** **a je nahradené percentuálnym vyjadrením úspešnosti**, **bodovým hodnotením, prípadne slovným hodnotením**

*Je na vyučujúcich jednotlivých predmetov, aby rozhodli, ktorú z týchto možností hodnotenia si zvolia.*

* **v záverečnom hodnotení na vysvedčení budú žiaci hodnotení známkou**

*Smernica umožňuje klasifikovať žiakov známkou na konci 2. polroka.*

*V predmetoch, v ktorých boli žiaci hodnotení známkou, naďalej na vysvedčení hodnotíme známkou. Výchovy (TSV, HUV, VYV) naďalej na vysvedčení hodnotíme slovom absolvoval.*

* **podkladom pre záverečnú klasifikáciu sú známky, ktoré žiaci doposiaľ získali** (t. j. do 6. 4. 2020) **a percentuálne alebo bodové hodnotenie úspešnosti (v prípade potreby doplnené slovným hodnotením), ktoré budú žiaci získavať odteraz**

*V súlade so smernicou vyučujúci* ***zohľadnia objektívne i subjektívne faktory****, ktoré žiaka pri vzdelávaní môžu limitovať. To znamená, že budú brať do úvahy* ***jeho snahu, domáce podmienky, zdravotný stav a pod****.*

* percentuálne, bodové alebo slovné hodnotenie získavajú žiaci počas prerušeného vyučovania **na základe vypracovaných a odovzdaných pracovných listov, domácich úloh, projektov, praktických zadaní, zodpovedaných kontrolných otázok a pod.**

*V prípade, že sa žiaci zúčastňujú on-line vyučovania, môžu byť ústne skúšaní.*

* v čase mimoriadnej situácie nemôže byť žiak zo žiadneho predmetu hodnotený stupňom prospechu nedostatočný, t. j. nemôže prepadnúť a opakovať ročník

***Pozor, existujú výnimky!*** *Ak sú* ***žiaci, ktorí zo subjektívnych príčin neplnili požiadavky vyučovania na diaľku a dosiahli neuspokojivé výsledky za obdobie pred prerušením vyučovania, je možné nariadiť ich preskúšanie****.* ***Bez neho nemôžu postúpiť do   
ďalšieho ročníka.*** *Preskúšanie je možné najskôr dva mesiace po obnovení vyučovania v školách alebo do 31.8.2020. O preskúšaní žiaka rozhoduje pedagogická rada.*

**Zásady hodnotenia žiakov štvorročného gymnázia a žiakov kvinty až oktávy (vychádzajú zo smernice pre SŠ):**

* **priebežné hodnotenie známkou** (= známkovanie v priebehu 2. polroka od 6. 4. 2020) **zostáva zachované**

*Od 6. 4. budú žiaci naďalej hodnotení známkou, ktorá môže byť v prípade potreby doplnená o slovné hodnotenie v podobe komentára týkajúceho sa kladov a záporov ich výkonu.*

* **v záverečnom hodnotení na vysvedčení budú žiaci taktiež hodnotení známkou**

*V predmetoch, kde boli žiaci hodnotení známkou, naďalej na vysvedčení hodnotíme známkou. TSV bude naďalej na vysvedčení hodnotená slovom absolvoval/neabsolvoval. na základe rozhodnutia riaditeľa školy po schválení pedagogickou radou bude predmet* ***UMK v tomto polroku hodnotený slovom absolvoval/neabsolvoval.***

* **podkladom pre záverečnú klasifikáciu sú známky, ktoré žiaci priebežne počas polroka získavajú**

*V súlade so smernicou budú vyučujúci* ***zohľadňovať objektívne i subjektívne faktory****, ktoré žiaka pri vzdelávaní môžu limitovať. To znamená, že budú brať do úvahy* ***jeho snahu, domáce podmienky, zdravotný stav a pod****.*

* priebežné hodnotenie získavajú žiaci počas prerušeného vyučovania **na základe vypracovaných a odovzdaných pracovných listov, domácich úloh, projektov, praktických zadaní, zodpovedaných kontrolných otázok a pod.**

*V prípade, že sa žiaci zúčastňujú on-line vyučovania, môžu byť ústne skúšaní.*

* v čase mimoriadnej situácie nemôže byť žiak zo žiadneho predmetu hodnotený stupňom prospechu nedostatočný, t. j. nemôže prepadnúť a opakovať ročník

***Pozor, existujú výnimky!******Ak sú žiaci, ktorí zo subjektívnych príčin neplnili požiadavky vyučovania na diaľku a dosiahli neuspokojivé výsledky za obdobie pred prerušením vyučovania, je možné nariadiť ich preskúšanie****. Bez neho nemôžu postúpiť do   
ďalšieho ročníka. Preskúšanie je možné najskôr dva mesiace po obnovení vyučovania v školách alebo do 31.8.2020. O preskúšaní žiaka rozhoduje pedagogická rada.*